यह विडंबना ही है कि एक ओर हम मंगल मिशन जैसे अंतरिक्ष अभियानों पर गर्व कर रहे हैं, वहीं दूसरी ओर दुनिया भर में कुपोषित बच्चों में भारत की 33 फीसद हिस्सेदारी राष्ट्रीय शर्म का सबब बनी हुई है। हालांकि बच्चों के बीच कुपोषण के की व्यापकता के ये तथ्य नए नहीं हैं। राष्ट्रीय परिवार स्वास्थ्य सर्वेक्षण की रिपोर्ट के अलावा भी कई राष्ट्रीय-अंतरराष्ट्रीय अध्ययनों के जरिए भारत में कुपोषण की व्यापकता सामने आ चुकी है। कोई चार वर्ष पहले यूपीए सरकार के दौर में हुए एक सर्वेक्षण ने भी इस भयावह हकीकत की तसदीक की थी। कई दलों के सांसदों और विभिन्न क्षेत्रों में कार्यरत हस्तियों की एक संस्था द्वारा किए गए इस सर्वेक्षण की रिपोर्ट जारी करते हुए उस समय के प्रधानमंत्री डॉ. मनमोहन सिंह ने देश में कुपोषण की स्थिति को राष्ट्रीय शर्म का विषय करार दिया था। उस सर्वेक्षण का निष्कर्ष था कि पिछले सात वर्षों में बच्चों में व्याप्त कुपोषण में बीस फीसदी की कमी आई है लेकिन अभी भी देश के 42 फीसदी बच्चे कुपोषण का शिकार हैं। चूंकि बच्चों को आने वाले कल की बुनियाद माना जाता है, इसलिए यह हमारे लिए बेहद चिंता की बात है, क्योंकि हमारे देश के भविष्य की बुनियाद ऐसे बच्चों के रूप में तैयार हो रही है जो कुपोषित हैं, कमजोर हैं और जिनके बीमार होने की आशंका अधिक है।